Vormsas
Vormsas (vok. Worms) − miestas Vokietijoje, Reino krašto−Pfalco žemėje, Reino kairiajame krante. Vormsas garsus savo architektūriniais paminklais: puošnia romanine šv. Petro katedra (pradėta 1018 m., pastatyta 1170−1240 m.) su 6 bokštais, daugybe romaninių (šv. Andriejaus, XI−XIII a. dabar Vormso muziejus), gotikinių (Dievo motinos, XV a.) bažnyčių, sinagoga (XII−XIII a.), rotuše (1911 m.). Viduramžiais šis miestas buvo svarbus aškenazių žydų centras, ir iki mūsų dienų išsaugojo daug šio palikimo. Dėl to 2021 m. jis kartu su Špejeriu ir Maincu buvo UNESCO pripažintas kaip pasaulio paveldo objektas, vienas iš ShUM miestų.